L-ugwaljanza trid tkun aċċessibbli għal kulħadd u l-Unjoni Ewropea trid tieħu rwol globali f'dan ir-rigward. Iddikjarat dan il-Kummissarju-nominat għall-Ugwaljanza Helena Dalli f'sedutat maratona ta' tliet sigħat ta' mistoqsijiet ma jaqtgħu xejn quddiem il-Kumitat għad-drittijiet tan-nisa u ugwaljanza bejn is-sessi u l-Kumitat dwar l-impjiegi u l-affarijiet soċjali. Quddiem mijiet ta' membri parlamentari Ewropej, Dr Dalli saħqet li daħlet fil-politika ta' 17-il sena mimlija entużjażmu u idealiżmu li tista' ġġib bidla pożittiva fis-soċjeta, b'dak l-impenn jibqa' jgħodd illum, flimkien mal-ħsieb li l-bidla hija possibbli biss jekk il-politiċi jkollhom il-kuraġġ li jibdlu fuq kull livell. Il-kummissarju nominat minn pajjiżna elenkat kif tul is-snin li serviet bħala Ministru tal-Ugwaljanza, hija ġġieldet biex jitkissru l-istereotipi fis-soċjeta. Hija kkommettiet ruħha li jekk tkun ikkonfermata bħala Kummissarju tuża l-esperjenza tagħha biex madwar l-Ewropa jinbnew soċjetajiet iktar ugwali u se taħdem ukoll mal-istati membri biex l-azzjoni li tittieħed tkun azzjoni fuq livell Ewropew. Fid-diskors tagħha Dr Dalli saħqet li se tuża kull mezz possibbli biex tippromwovi l-Ugwaljanza, u dawn fi tliet livelli: Il-ġlieda kontra d-diskriminazzjoni, l-inklużjoni sħiħa tan-nisa u l-promozzjoni tal-ugwaljanza u l-parteċipazzjoni sħiħa fil-ħajja. Dr Dalli ħabbret ukoll li fl-ewwel mitt jum tal-mandat tagħha, se tibda t-triq tat-twettiq ta' bosta miri li ngħatatilha mill-President tal-Kummissjoni Ewropea Ursula von der Leyen. Fost dawn hemm dik li tiġi stabblità task-force Ewropea dwar l-Ugwaljanza, l-istrateġija tal-ġeneru u li jitpoġġa fil-qafas legali il-konvenzjoni tal-Ġnus Maqgħuda dwar il-persuni b'diżabilità. Il-mistoqsijiet li saru mid-deputati varjaw mill-fehmiet ta' Dalli u r-rekord tagħha fil-qasam tal-Ugwaljanza, sa mistoqsijiet dwar realtajiet li jeżistu fl-Ewropa. B'ton ċar u assertiv, Dalli wieġbet mistoqsija dwar id-dritt tal-persuni transgender li jibdlu l-ġeneru tagħhom u qalet li dawn ma jagħmlux b'kapriċċ. Hija wieġbet ukoll dwar id-diskrepanzi fil-pagi u l-pensjonijiet, id-drittijiet sesswali u riproduttivi, u d-direttiva tax-xogħol u l-ħajja fost oħrajn. Fit-tmiem tal-mistoqsijiet, Dr Dalli saħqet li s-soċjetajiet tagħna huma iktar b'saħħithom meta kulħadd ikun valutat u inkluż.